"Doen alles tot heerlikheid van God" — Wagtoring AANLYN BIBLIOTEEK
od hfst. 13 bl. 122-131
"Doen alles tot heerlikheid van God"
GEESTELIKE EN SEDELIKE REINHEID
HEILSAME ONTSPANNING EN VERMAAK
SEKULÊRE WERK EN METGESELLE
WOON IN CHRISTELIKE EENHEID SAAM
God is lief vir rein mense
Heilsame ontspanning wat verkwik
Wees rein van verstand en liggaam
AS God se toegewyde knegte is ons verplig om Jehovah se heerlikheid te weerspieël in alles wat ons sê en doen. Die apostel Paulus het vir ons 'n riglyn in verband hiermee voorsien toe hy geskryf het: "Hetsy julle eet of drink of enigiets anders doen, doen alles tot heerlikheid van God" (1 Kor. 10:31). Dit beteken dat ons bly by Jehovah se regverdige standaarde, wat 'n weerspieëling is van sy volmaakte persoonlikheid (Kol. 3:10). Ons moet navolgers van God word, as 'n heilige volk.—Ef. 5:1, 2.
2 Die apostel Petrus het hierdie gedagte onder Christene se aandag gebring toe hy geskryf het: "As gehoorsame kinders moet julle nie langer gevorm word volgens die begeertes wat julle vroeër in julle onkunde gehad het nie, maar word, in ooreenstemming met die Heilige wat julle geroep het, self ook in julle hele gedrag heilig, want daar staan geskrywe: 'Julle moet heilig wees, want ek is heilig'" (1 Pet. 1:14-16). Soos in die geval van eertydse Israel word daar van lede van die Christengemeente verwag om altyd heilig te wees. Dit beteken dat hulle vlekkeloos moet bly, rein van besmetting deur sonde en wêreldse invloede. Só word hulle vir heilige diens afgesonder.—Eks. 20:5.
3 Ons kan heilig bly deur aan Jehovah se wette en beginsels vas te hou, wat duidelik in die Heilige Skrif uiteengesit word (2 Tim. 3:16). Deur 'n studie van die Bybel het ons van Jehovah en sy weë geleer en tot hom aangetrokke begin voel. Ons studie het ons oortuig dat ons eers God se Koninkryk moet soek en Jehovah se wil eerste in ons lewe moet stel (Matt. 6:33; Rom. 12:2). Dit het vereis dat ons ons met die nuwe persoonlikheid beklee.—Ef. 4:22-24.
4 Dit is nie altyd maklik om by Jehovah se regverdige standaarde te bly nie. Ons teenstander, Satan die Duiwel, probeer om ons van die waarheid te laat afwyk. Hierdie wêreld se bose invloede en ons eie sondige neigings maak dinge soms moeilik. Om ons toewyding na te leef, vereis dat ons 'n geestelike stryd voer. Die Skrif sê dat ons nie verbaas moet wees wanneer ons voor teenstand of beproewinge te staan kom nie. Ons sal ter wille van regverdigheid moet ly (2 Tim. 3:12). Ons kan gelukkig wees wanneer ons beproewinge deurgaan, in die wete dat sulke beproewinge 'n bewys is dat ons God se wil doen.—1 Pet. 3:14-16; 4:12, 14-16.
5 Hoewel Jesus volmaak was, het hy gehoorsaamheid geleer uit die dinge wat hy gely het. Hy het nooit voor Satan se versoekings geswig of wêreldse ambisies ontwikkel nie (Matt. 4:1-11; Joh. 6:15). Jesus het dit nooit eers oorweeg om Jehovah se beginsels te skend nie. Hoewel die wêreld hom gehaat het weens sy getroue lewenswandel, het hy altyd by Jehovah se regverdige standaarde gebly. Kort voor sy dood het Jesus sy dissipels gewaarsku dat die wêreld hulle ook sou haat. Van toe af het Jesus se volgelinge verdrukking ondervind, maar hulle het moed geskep uit die wete dat die Seun van God die wêreld oorwin het.—Joh. 15:19; 16:33; 17:16.
6 As ons geen deel van die wêreld wil wees nie, moet ons vashou aan Jehovah se regverdige standaarde, net soos ons Heer gedoen het. Ons moenie net betrokkenheid by die wêreld se politieke en maatskaplike bedrywighede vermy nie, maar ons moet ook die wêreld se verdorwe sedelike klimaat weerstaan. Ons neem die raad in Jakobus 1:21 ernstig op: 'Lê alle vuilheid en slegtheid af, en aanvaar met sagmoedigheid die inplanting van die woord, wat julle siele kan red.' Deur middel van studie en vergaderingbywoning kan ons "die inplanting van die woord" van waarheid in ons verstand en hart ondervind, en dan sal ons nie eens 'n begeerte begin ontwikkel na wat die wêreld aanbied nie. Die dissipel Jakobus het geskryf: "Weet julle nie dat die vriendskap met die wêreld vyandskap met God is nie? Elkeen dan wat 'n vriend van die wêreld wil wees, maak homself 'n vyand van God" (Jak. 4:4). Daarom vermaan die Bybel ons streng om vas te hou aan Jehovah se regverdige standaarde en afgeskeie te bly van die wêreld.
7 God se Woord waarsku ons dat ons ons nie aan skandelike en onsedelike gedrag skuldig moet maak nie. Dit sê vir ons: "Laat hoerery en elke soort onreinheid of hebsug nie eens onder julle genoem word nie, net soos dit heilige mense betaam" (Ef. 5:3). Ons moet dus weier om oor dinge te dink wat onwelvoeglik, skandelik of verderflik is, en ons moet beslis nie toelaat dat sulke dinge geleidelik deel van ons gesprekke word nie. Só lewer ons bewys dat ons by Jehovah se rein en regverdige standaarde van sedelikheid wil bly.
8 Behalwe geestelike en sedelike reinheid besef Christene ook hoe belangrik fisiese reinheid is. In eertydse Israel het die God van heiligheid vereis dat die kamp skoon gehou moes word. Ons moet ook rein wees sodat Jehovah 'niks onwelvoegliks by ons sien nie'.—Deut. 23:14.
9 In die Bybel is daar 'n noue verband tussen heiligheid en fisiese reinheid. Paulus het byvoorbeeld geskryf: "Geliefdes, laat ons ons van elke verontreiniging van die vlees en die gees reinig en heiligheid in die vrees van God tot volmaaktheid bring" (2 Kor. 7:1). Christenmans en -vroue moet dus probeer om hulle liggaam skoon te hou deur gereeld te bad en hulle klere te was. Hoewel toestande van land tot land verskil, kan ons gewoonlik genoeg seep en water in die hande kry om ons liggaam skoon te hou en seker te maak dat ons kinders skoon is.
10 Weens ons getuieniswerk ken die gemeenskap waarin ons woon ons gewoonlik goed. 'n Huis wat binne en buite netjies, skoon en ordelik is, is op sigself 'n getuienis vir die bure. Dit is iets waarmee die hele gesin kan help. Dit is belangrik dat broers seker maak dat hulle huis en werf netjies en skoon is, want ons weet dat dit 'n goeie indruk op ander maak. As gesinshoofde dit doen sowel as die leiding neem in geestelike sake, toon hulle dat hulle goeie leiding aan hulle huisgesin gee (1 Tim. 3:4, 12). Susters het ook sekere verantwoordelikhede, veral binne die huis (Tit. 2:4, 5). Goed opgeleide kinders dra hulle deel by deur hulleself sowel as hulle kamer netjies en skoon te hou. Sodoende werk die gesin saam om 'n patroon van reinheid te ontwikkel wat in die nuwe wêreld onder God se Koninkryk sal inpas.
11 Vandag gebruik baie van Jehovah se knegte 'n motor om na die vergaderinge te gaan. In party gebiede kan 'n mens amper nie sonder 'n motor in die bediening klaarkom nie. Die motor moet skoon wees en goed in stand gehou word. Ons huise en motors moet toon dat ons deel van Jehovah se rein en heilige volk is. Dieselfde beginsel geld vir ons velddienssak en Bybel.
12 Ons kleredrag en persoonsversorging moet toon dat ons goddelike beginsels respekteer. Ons sal nie eens daaraan dink om voor 'n belangrike persoon te verskyn as ons klere slordig of te informeel is nie. Hoeveel te meer moet ons dan hieroor besorg wees wanneer ons Jehovah in die veldbediening of op die verhoog verteenwoordig! Ons persoonsversorging en kleredrag kan 'n invloed hê op hoe ander die aanbidding van Jehovah beskou. Dit sal beslis onvanpas wees om onbeskeie of onbedagsaam teenoor ander te wees (Miga 6:8; 1 Kor. 10:31-33; 1 Tim. 2:9, 10). Wanneer ons gereedmaak om in die velddiens uit te gaan of om gemeentelike vergaderinge, kringbyeenkomste of groter byeenkomste by te woon, moet ons dus in gedagte hou wat die Bybel sê oor fisiese reinheid en 'n beskeie voorkoms. Ons wil Jehovah altyd eer en verheerlik.
As God se toegewyde knegte is ons verplig om Jehovah se heerlikheid te weerspieël in alles wat ons sê en doen
13 Dieselfde geld wanneer ons die wêreldhoofkwartier of 'n takkantoor van Jehovah se Getuies besoek. Onthou, die naam Bethel beteken "Huis van God". Ons kleredrag en gedrag moet dus dieselfde wees as wanneer ons vergaderinge by die Koninkryksaal bywoon.
14 Selfs wanneer ons ontspan, wil ons aandag skenk aan ons kleredrag en persoonsversorging. Ons kan ons afvra: 'Sal ek te skaam wees om informeel te getuig as gevolg van die manier waarop ek aangetrek is?'
15 Rus en ontspanning is nodig om gebalanseerd en gesond te bly. Jesus het eenkeer sy dissipels genooi om saam met hom na 'n eensame plek te gaan om ''n bietjie te rus' (Mark. 6:31). Rus sowel as heilsame ontspanning of vermaak kan aangename afleiding verskaf. Dit kan ons verkwik sodat ons met ons normale bedrywighede kan voortgaan.
16 Omdat daar vandag soveel vorme van ontspanning is, moet Christene selektief wees en goddelike wysheid aan die dag lê. Hoewel ontspanning sy plek het, is dit nie die belangrikste ding in die lewe nie. Ons word gewaarsku dat mense in "die laaste dae . . . liefhebbers van genot eerder as liefhebbers van God" sal wees (2 Tim. 3:1, 4). Baie van vandag se ontspanning en vermaak is onaanvaarbaar vir diegene wat by Jehovah se regverdige standaarde wil bly.
17 Die vroeë Christene moes die skadelike invloed van die genotsugtige wêreld om hulle weerstaan. By die Romeinse sirkus is toeskouers vermaak deur die lyding van ander. Tonele van geweld, bloedvergieting en seksuele onsedelikheid het die bevolking vermaak, maar die vroeë Christene het sulke dinge vermy. Vandag bevat baie van die wêreld se vermaak soortgelyke elemente en bevredig dit skandelike menslike begeertes. Ons moet 'streng let op hoe ons wandel' en verderflike vermaak verwerp (Ef. 5:15, 16; Ps. 11:5). En al is daar niks fout met die vermaak self nie, is die algemene atmosfeer dalk onaanvaarbaar.—1 Pet. 4:1-4.
18 Daar is heilsame vorme van ontspanning en vermaak wat Christene kan geniet. Baie het baat gevind by die skriftuurlike raad en gebalanseerde wenke in ons publikasies.
19 Soms word etlike gesinne na iemand se huis genooi vir Christelike assosiasie. Of broers en susters word genooi na 'n huweliksonthaal of 'n soortgelyke sosiale geleentheid (Joh. 2:2). Die gashere moet persoonlik verantwoordelik voel vir wat daar plaasvind. Dit is duidelik dat 'n mens versigtig moet wees wanneer groot groepe bymekaarkom. Die ontspanne atmosfeer by sulke geleenthede het al soms daartoe gelei dat party hulle gedra het op 'n manier wat nie vir Christene gepas is nie. Party het te veel geëet en gedrink en hulle selfs aan ander ernstige oortredings skuldig gemaak. Daarom besef verstandige Christene dat dit wys is om nie te veel mense na sulke gesellighede te nooi of toe te laat dat dit te lank aanhou nie. As alkohol bedien word, moet dit matig gebruik word (Fil. 4:5). As alles gedoen word om te verseker dat gesellighede heilsaam en geestelik verkwikkend is, sal voedsel en drank nie die belangrikste oorweging wees nie.
20 Dit is goed om gasvry te wees (1 Pet. 4:9). Wanneer ons ander Christene vir 'n ete, verversings, ontspanning en assosiasie na ons huis nooi, moet ons die minderbevoorregtes in gedagte hou (Luk. 14:12-14). As ons gaste by sulke geleenthede is, moet ons ons in ooreenstemming met die raad in Markus 12:31 gedra. Dit is altyd goed om waardering te toon vir die goedhartigheid van ander.
21 Christene verheug hulle in God se oorvloedige gawes en omdat hulle kan 'eet en drink en die goeie kan sien vir al hulle harde werk' (Pred. 3:12, 13). Wanneer ons "alles tot heerlikheid van God" doen, sal gashere sowel as gaste goeie herinneringe aan gesellighede hê omdat hulle geestelik verkwik is.
22 Dit is goed as kinders van Jehovah se Getuies 'n basiese sekulêre opvoeding kry. Terwyl hulle op skool is, stel hulle daarin belang om goed te leer lees en skryf. Ander vakke wat op skool geleer word, kan jongmense help om hulle geestelike doelwitte te bereik. Gedurende hulle skooljare moet hulle alles in hulle vermoë doen om 'aan hulle Grootse Skepper te dink' deur geestelike dinge eerste te stel.—Pred. 12:1.
23 As jy 'n skoolgaande Christen is, moet jy versigtig wees om nie onnodig met wêreldse jongmense te assosieer nie (2 Tim. 3:1, 2). Omdat Jehovah jou gee wat jy nodig het om jou te beskerm, is daar baie wat jy kan doen om wêreldse invloede af te weer (Ps. 23:4; 91:1, 2). Maak dus gebruik van Jehovah se voorsienings om jou te beskerm.—Ps. 23:5.
24 Die meeste jong Getuies besluit om nie aan buitemuurse aktiwiteite op skool deel te neem nie sodat hulle afgeskeie van die wêreld kan bly. Dit kan moeilik wees vir klasmaats en onderwysers om dit te verstaan. Maar wat belangrik is, is om God bly te maak. Dit beteken dat jy jou Bybelopgeleide gewete moet gebruik en vasbeslote moet wees om nie by wêreldse wedywering of nasionalisme betrokke te raak nie (Gal. 5:19, 26). Jongmense, julle kan by Jehovah se regverdige standaarde bly as julle na die skriftuurlike raad van julle godvresende ouers luister en by die goeie assosiasie van die gemeente baat vind.
25 Gesinshoofde het 'n skriftuurlike verpligting om vir hulle huisgesin te sorg (1 Tim. 5:8). Maar as bedienaars besef hulle dat hulle sekulêre werk minder belangrik is as om Koninkryksbelange na te streef (Matt. 6:33; Rom. 11:13). Deur godvrugtige toegewydheid te beoefen en tevrede te wees met voedsel en klere, vermy hulle die sorge en strikke van 'n materialistiese lewenswyse.—1 Tim. 6:6-10.
26 Alle toegewyde Christene wat sekulêr werk, moet skriftuurlike beginsels in gedagte hou. Om op eerlike wyse vir onsself te sorg, beteken dat ons weier om dinge te doen wat God se wet of die landswet skend (Rom. 13:1, 2; 1 Kor. 6:9, 10). Ons is ook altyd bewus van die gevare van slegte assosiasie. As soldate van Christus vermy ons kommersiële strewes wat goddelike standaarde skend, ons Christelike neutraliteit ondermyn of ons geestelikheid in gevaar stel (Jes. 2:4; 2 Tim. 2:4). Ons het ook geen verbintenis met Jehovah se godsdiensvyand, "Babilon die Grote", nie.—Op. 18:2, 4; 2 Kor. 6:14-17.
27 As ons gehoorsaam is aan God se regverdige standaarde, sal ons nie ons teokratiese assosiasie gebruik om persoonlike of sakebelange te bevorder nie. Die doel van ons assosiasie met ander by Christelike vergaderinge en kring- en streekbyeenkomste is uitsluitlik om Jehovah te aanbid. Ons voed ons aan sy geestelike tafel en geniet "wedersydse aanmoediging" (Rom. 1:11, 12; Heb. 10:24, 25). Sulke assosiasie moet op 'n geestelike vlak gehou word.
28 Jehovah se regverdige standaarde vereis ook dat sy volk "die eenheid van die gees in die verenigende band van vrede . . . bewaar" (Ef. 4:1-3). Almal streef die voordeel van ander na eerder as om hulleself te probeer behaag (1 Tess. 5:15). Dit is ongetwyfeld die gees wat jy in jou gemeente opgemerk het. Ons word almal deur dieselfde regverdige standaarde gerig, ongeag ons ras, nasionaliteit, sosiale stand, finansiële posisie of geleerdheid. Selfs mense buite die gemeente het al hierdie uitsonderlike kenmerk van Jehovah se volk opgemerk.—1 Pet. 2:12.
29 Die apostel Paulus het verder beklemtoon wat die grondslag vir eenheid is toe hy geskryf het: "Daar is een liggaam en een gees, net soos julle geroep is in die een hoop waartoe julle geroep is; een Here, een geloof, een doop; een God en Vader van almal, wat oor almal en deur almal en in almal is" (Ef. 4:4-6). Dit vereis dat ons verenig moet wees in ons begrip van basiese Bybelleerstellings sowel as meer gevorderde Bybelleringe, waardeur ons erkenning toon vir Jehovah se soewereiniteit. Ja, Jehovah het sy volk die suiwer taal van die waarheid gegee, wat hulle in staat stel om skouer aan skouer te dien.—Sef. 3:9.
30 Die eenheid en vrede van die Christengemeente is 'n bron van verkwikking vir almal wat Jehovah aanbid. Ons het die vervulling van Jehovah se belofte ondervind: "In eenheid sal ek hulle stel, soos skape in die kraal" (Miga 2:12). Ons wil hierdie vreedsame eenheid bewaar deur by Jehovah se regverdige standaarde te bly.
31 Gelukkig is diegene wat in die rein gemeente van Jehovah aanvaar is! Om Jehovah se naam te dra, is enige opoffering werd. Terwyl ons ons kosbare verhouding met Jehovah bewaar, sal ons ywerig daarna streef om by sy regverdige standaarde te bly en om dit by ander aan te beveel.—2 Kor. 3:18.